《和宽居见怀韵 其一》
宋代·王柏

北望戏马台，荆榛满中路。英气一何多，怀古渺难溯。

山河腥日月，虎豹沐雨露。累累楚猴冠，异哉天所赋。

岂无济川才，淹留秋又莫。清风从何来，洒洒定吾故。

赠我金琅玕，凿落双鱼素。

作者简介：王柏（1197-1274），字会之，婺州金华人。生于宋宁宗庆元三年，卒于度宗咸淳十年，年七十八岁。少慕诸葛亮为人，自号长啸，三十岁后以为“长啸非圣门持敬之道”，遂改号鲁斋。金华（今属浙江）人。从何基学，以教授为业，曾受聘主丽泽、上蔡等书院。度宗咸淳十年卒，年七十八，谥文宪。柏著述繁富，有《诗疑》、《书疑》等，大多已佚。其诗文集《甲寅稿》亦已佚，明正统间六世孙王迪裒集为《王文宪公文集》二十卷，由义乌县正刘同于正统八年（一四四三）刊行。事见《续金华丛书》本卷末附《王文宪公圹志》，《宋史》卷四三八有传。